23/03/2022 | Administración LocalProvincial
Deputación Provincial da Coruña
Tesourería e Xestión de Tributos. Servizo Central de Recadación
Publicación da resolución 2022/13425, do 16 de marzo, pola que se aproban os modelos de formularios oficiais das solicitudes de aprazamentos e fraccionamentos.

RESOLUCIÓN POLA QUE SE APROBAN OS MODELOS DE FORMULARIOS OFICIAIS DAS SOLICITUDES DE APRAZAMENTOS E FRACCIONAMENTOS. I. ANTECEDENTES: O Regulamento de xestión de aprazamentos e fraccionamentos foi aprobado polo Pleno da Deputación Provincial da Coruña na súa sesión celebrada o 21 de decembro de 2021 e entrou en vigor o 11 de marzo de 2022 ao publicarse no Boletín Oficial da Provincia número 47, do 10 de marzo de 2022. II. FUNDAMENTOS DE DEREITO: O dito Regulamento establece o seguinte no seu artigo 48: “Artigo 48.- Desenvolvemento. Facúltase á Presidencia para ditar resolucións de desenvolvemento das normas contidas neste Regulamento e, particularmente, para aprobar os modelos oficiais de documentos que se mencionan nel. Unha vez aprobadas, as ditas resolucións serán publicadas no Boletín Oficial da Provincia e no sitio web da Deputación Provincial da Coruña, para xeral coñecemento.” Polo tanto, vista a proposta formulada e o informe da Intervención Xeral RESOLVO: 1º. Aprobar os seguintes formularios e modelos de documentos a utilizar nas solicitudes de aprazamentos e fraccionamentos, e que se anexan a esta resolución: APZ1G: SOLICITUDE DE APRAZAMENTO OU FRACCIONAMENTO APZ1C: SOLICITUD DE APLAZAMIENTO O FRACCIONAMIENTO Utilizaranse para formular a solicitude de aprazamento ou fraccionamento polo debedor ou o seu representante. A solicitude propiamente dita está constituída polas páxinas 1 e 2 do documento. Deberán ser asinadas as dúas. As páxinas 3 a 5 conteñen a relación de documentos que deberán achegarse xunto coa solicitude segundo cada suposto, así como os criterios xerais de xestión da solicitude. APZ2G: AUTORIZACIÓN DE CARGO NA CONTA APZ2C: AUTORIZACIÓN DE CARGO EN CUENTA Utilizaranse cando, por calquera motivo, o titular ou autorizado na conta bancaria non asine no recadro correspondente do formulario de solicitude. Deberá acompañarse do documento que acredite a condición de titular ou autorizado na conta. Cando esta persoa asine caligraficamente acompañarase copia do seu DNI. APZ3G: COMPROMISO DE AVAL SOLIDARIO APZ3C: COMPROMISO DE AVAL SOLIDARIO Utilizaranse, cando sexan necesarios, para plasmar o compromiso de conceder aval solidario ao debedor no caso de que se lle conceda o aprazamento ou fraccionamento solicitado. Deberán acompañarse do documento que acredite a representación da entidade polo asinante do documento e, cando a sinatura sexa caligráfica, copia do seu DNI. APZ4G: COMPROMISO DE SEGURO DE CAUCIÓN APZ4C: COMPROMISO DE SEGURO DE CAUCIÓN Utilizaranse, cando sexan necesarios, para plasmar o compromiso de asegurar ao debedor no caso de que se lle conceda o aprazamento ou fraccionamento solicitado. Deberán acompañarse do documento que acredite a representación da entidade polo asinante do documento e, cando a sinatura sexa caligráfica, copia do seu DNI. APZ5G: COMPROMISO DE FIANZA PERSOAL E SOLIDARIA APZ5C: COMPROMISO DE FIANZA PERSONAL Y SOLIDARIA Utilizaranse, cando sexan necesarios, para plasmar o compromiso de formalizar a fianza ao debedor no caso de que se lle conceda o aprazamento ou fraccionamento solicitado. Cando as persoas asinantes o fagan caligraficamente deberán acompañarse copias dos DNI. Cando a fianza se vaia prestar por algunha persoa xurídica, deberá acompañarse copia do documento que acredite a representación pola persoa que asine no seu nome. APZ6: AUTORIZACIÓN DE REPRESENTACIÓN / AUTORIZACIÓN DE REPRESENTACIÓN Utilizarase para acreditar a representación cando o debedor actúe por medio de representante voluntario e non o acredite con outro documento. Cando se asine caligraficamente acompañaranse copias dos DNI. APZ7: DESISTENCIA / DESISTIMIENTO Utilizarase cando o debedor desexe desistir dunha solicitude de aprazamento ou fraccionamento que estea aínda en fase de tramitación, é dicir, na que non se notificase aínda a resolución. Cando se asine caligraficamente acompañarase copia do DNI. Poderán utilizarse documentos distintos destes formularios oficiais para cumprir os trámites correspondentes, sempre que o seu contido se axuste ao dos formularios e se acompañen da documentación necesaria en cada caso.2º. Publicar esta resolución no Boletín Oficial da Provincia e no sitio web da Deputación Provincial da Coruña, para xeral coñecemento. O que se fai público para xeral coñecemento. A Coruña, 21 de marzo de 2022 O presidente/PDFR 29-07-2019/ O deputado A secretaria xeral Antonio Leira Piñeiro Amparo Taboada Gil